《得王子正书》
明代·张本

晨鹊何处来，飞鸣向前除。故人在天涯，遗我尺素书。

为言长相思，梦寐同所居。所居亦靡他，上论揖让初。

觉来独怆然，淡月留太虚。蹇予临末路，世味皆泊如。

一学未敢辍，尚念客气锄。切磋与琢磨，政恐朋友疏。

自从吾子东，门乏长者车。发挥天人奥，大辩孰起予。

丹阳何高明，吾子昔所庐。南轩拂翠筠，北潭照红蕖。

蝗害非不虐，子食岂无馀。滦江固自佳，何堪曳长裾。

春风旦夕至，归哉莫踟蹰。

作者简介：（1367—1431）明山东东阿人，字致中。洪武中以国子生为江都知县。燕王兵至扬州，迎降，升知府。累进刑部侍郎。宣德初为南京兵部尚书。廉介有执持，时号穷张。尚刻少恕，录汉王高煦党，胁从者多不免。